L'organització del festival ha previst el canvi de dates i la potenciació dels espais a l'aire lliure en aquesta edició, que tindrà lloc del 23 al 30 d'agost a les Valls d'Àneu, amb l'objectiu d'adaptar la programació d'enguany a les mesures sanitàries i de protecció que garanteixin la seguretat dels artistes, públic i equip del festival.
El Dansàneu és un projecte impulsat pel Consell Cultural de les Valls d'Àneu amb el suport del Departament de Cultura –Generalitat de Catalunya- (Direcció General de Cultura Popular i Associacionisme Cultural i Direcció General de Creació, Acció Territorial i Biblioteques), els Municipis Aneuencs (Ajuntaments d'Esterri d'Àneu, Alt Àneu, Espot i La Guingueta d'Àneu) i el Consell Comarcal del Pallars Sobirà.
Compta amb el patrocini de la Diputació de Lleida (Institut d'Estudis Ilerdencs) i el suport de l'Ajuntament de Sort.
I hi col·labora l'Obra Social 'la Caixa'.
El festival fusiona les propostes de nova creació i/o contemporànies amb la dansa i la música d'arrel i situa un cop més el patrimoni, tant natural com arquitectònic, d'Àneu al centre de la proposta artística.
A causa de la Covid-19, el festival d'aquest 2020 potencia els espectacles programats a l'aire lliure i que contemplin aforaments amplis per facilitar l'accés del públic.
En aquest sentit, es recuperen espais de gran format com el recinte firal d'Esterri d'Àneu i se n'incorporen de nous com el Castell de València d'Àneu (Alt Àneu), el Jardí de Gallimó (al nucli urbà d'Esterri) o l'excepcional església de Sant Víctor a Saurí (Sort).
Una altra de les novetats d'enguany és l'inici d'un cicle dedicat al cinema etnològic amb l'estrena absoluta de dos documentals produïts pel Consell Cultural de les Valls d'Àneu i que tindrà lloc al batedor de l'Ecomuseu de les Valls d'Àneu, que acaba de ser reconegut amb la Creu de Sant Jordi.
El Dansàneu se suma també a la celebració de l' Any Palmira Jaquetti (commemoració oficial de la Generalitat de Catalunya en el 125è aniversari del seu naixement) amb diverses activitats.
També destaca en aquesta edició la inclusió de propostes literàries i de natura que enllacen amb la pròpia activitat del Consell Cultural.
D'entre elles, cal destacar la ruta poètica que generarà material audiovisual d'ús per al Consell Cultural i que s'ha encarregat a l'escriptor Jordi Lara, inspirant-se en el seu programa de Tv3 Il·luminats.
Per últim, el festival de les Valls d'Àneu ha entrat per primera vegada en el programa Parelles de ball de l'Associació de Professionals de la Dansa de Catalunya gràcies a un acord de col·laboració subscrit amb l'Ajuntament d'Esterri d'Àneu.
El Dansàneu proposa als artistes actuacions fetes ad hoc que incloguin alguna adaptació o singularitat en la seva representació a les Valls d'Àneu.
Enguany, més enllà de la creació del Premi Nacional de Cultura Roberto Olivan, que treballarà a Santa Maria (Escalarre – La Guingueta d'Àneu) des d'unes dies abans de l'estrena per finalitzar el seu solo in situ, que obrirà el festival de les valls, en destaquem també a proposta de Les Impuxibles Des-espera on la compositora i pianista Clara Peya farà créixer juntament amb Ariadna Peya i Marc Soler, l'espectacle precedent de només 15 minuts i articulat a partir del seu disc AA (Analogia de l'A-mort).
En el marc del compromís de producció i/o coproducció del Dansàneu, entès com un suport a l'artista i un treball en xarxa fonamental amb d'altres festivals i marcs d'exhibició del país, hi trobem d'altres propostes singulars.
Així, per exemple, destaca l'acompanyament a la companyia de circ contemporani NILAK que estrenarà una proposta plantejada en format de residència artística al costat del músic pirinenc Arnau Obiols.
Serà en un espai emblemàtic com és MónNatura Pirineus, a les Planes de Son, un centre de natura que fa quatre anys que s'ha incorporat com a subseu del festival.